ಹಾಗಲಕಾಯಿ ಪಲ್ಯ ಹಾಗಲಕಾಯಿ ಎನ್ನುವುದನ್ನು ಕೇಳಿದರೇ ಕಹಿ ಅನುಭವವಾಗಬಹುದು. ಆದರೆ, ಈ ಕಹಿಯೇ ದೇಹಕ್ಕೆ ಅತಿ ಹೆಚ್ಚು ಪ್ರಯೋಜನಕಾರಿ ಎನ್ನುವುದು ಹಲವರಿಗೆ ತಿಳಿದಿಲ್ಲ. ಹಾಗಲಕಾಯಿ ಇಂದ ತಯಾರಿಸುವ ಖಾದ್ಯಗಳು ಇದು ಹಾಗಲಕಾಯಿಯದ್ದಾ ಎನ್ನುವಷ್ಟು ಸೊಗಸಾಗಿ ಮಾಡಬಹುದು. ಅಂತಹ ಖಾದ್ಯಗಳ ಪೈಕಿ ಹಾಗಲಕಾಯಿ ಪಲ್ಯವೂ ಒಂದು. ಕಹಿಯ ಅನುಭವವೂ ಇಲ್ಲದಂತೆ ಮನೆಯಲ್ಲಿಯೇ ಹಾಗಲ ಪಲ್ಯ ತಯಾರಿಸಬಹುದು. ನೀವು ಒಮ್ಮೆ ಪ್ರಯತ್ನಿಸಿ ನೋಡಿ. ಬೇಕಾಗುವ ಸಾಮಗ್ರಿಗಳು: ಎರಡು ದೊಡ್ಡ ಹಾಗಲಕಾಯಿ ಸಣ್ಣಗೆ ಹೆಚ್ಚಿದ್ದು, ಎಣ್ಣೆ 810 ಚಮಚ, ಉದ್ದಿನಬೇಳೆ 1 ಚಮಚ, ಸಾಸಿವೆ 1 ಚಮಚ, ಅರಿಶಿನ 1 ಚಮಚ, ಚಿಟಿಕೆ ಇಂಗು, ರುಚಿಗೆ ತಕ್ಕಷ್ಟು ಉಪ್ಪು, ಸ್ವಲ್ಪ ಹುಳಿ, ಸ್ವಲ್ಪ ಸಕ್ಕರೆ. ಮಾಡುವ ವಿಧಾನ: ಹಾಗಲಕಾಯಿಯನ್ನು ಸಣ್ಣಗೆ ಹೆಚ್ಚಿ ಅದಕ್ಕೆ ಸ್ವಲ್ಪ ಉಪ್ಪು ಹಾಕಿ ಅರ್ಧ ತಾಸು ಕಲೆಸಿ ಇಡಬೇಕು. ಬಾಣಲೆಗೆ ಎಣ್ಣೆ ಹಾಕಿ, ಉದ್ದಿನಬೇಳೆ, ಸಾಸಿವೆ, ಇಂಗು, ಅರಿಶಿನ ಹಾಕಿ ಒಗ್ಗರಣೆ ಮಾಡಿಕೊಂಡು ಅದಕ್ಕೆ ಹೆಚ್ಚಿದ ಹಾಗಲಕಾಯಿಯನ್ನು ಗಟ್ಟಿಯಾಗಿ ಹಿಂಡಿ ನೀರನ್ನು ಹಾಕಬಾರದು ಹಾಕಬೇಕು. ಹಾಗಲಕಾಯಿ ಚೆನ್ನಾಗಿ ಫ್ರೈ ಆದ ನಂತರ ಅದಕ್ಕೆ ಕಾಯಿತುರಿ ಹಾಕಿ ಫ್ರೈ ಮಾಡಬೇಕು. ಪಲ್ಯಕ್ಕೆ ಮಸಾಲೆ ತಯಾರಿಸಿಕೊಳ್ಳುವ ವಿಧಾನ: 8 ಚಮಚ ಕಡಲೇಬೇಳೆಯನ್ನು ಫ್ರೈ ಮಾಡಿಕೊಳ್ಳಬೇಕು. ಅದಕ್ಕೆ 810 ಒಣಮೆಣಸು, 2 ಚಮಚ ಉದ್ದಿನಬೇಳೆ, 1 ಚಮಚ ಕೊತ್ತುಂಬರಿ ಬೀಜ, 1 ಚಮಚ ಜೀರಿಗೆ, ಅರ್ಧ ಚಮಚ ಸಾಸಿವೆ, ಸ್ವಲ್ಪ ಕರಿಬೇವು, ಚಿಟಿಕೆ ಇಂಗು ಹಾಕಿ ಫ್ರೈ ಮಾಡಿಕೊಳ್ಳಬೇಕು. ಅದಕ್ಕೆ ಸ್ವಲ್ಪ ಅರಿಶಿನ ಹಾಕಿ ಮಿಕ್ಸಿಯಲ್ಲಿ ನುಣ್ಣಗೆ ಪುಡಿಮಾಡಿಕೊಂಡರೆ ಪಲ್ಯದ ಪುಡಿ ರೆಡಿ. ಈ ಪುಡಿಯನ್ನು ಬಾಣಲಿಯಲ್ಲಿ ಹಾಕಿಟ್ಟರೆ 1 ತಿಂಗಳವರೆಗೆ ಕೆಡದೆ ಇರುತ್ತದೆ. ಈ ಪುಡಿ ಈ ರೀತಿ ಮಾಡುವ ಪಲ್ಯಕ್ಕೆ ನಿಮ್ಮ ಅಭಿರುಚಿಗೆ ತಕ್ಕಷ್ಟು ಪಲ್ಯ ರೆಡಿಯಾದ ನಂತರ ಸ್ವಲ್ಪ ಹಾಕಿ ಬಿಸಿ ಮಾಡಿದರೆ ರುವಿಯಾದ ಪಲ್ಯ ರೆಡಿ. ಈ ರೀತಿ ಬದನೆಯಕಾಯಿ, ಬೆಂಡೆಕಾಯಿ, ಕ್ಯಾಬೀಜ್, ಬಾಳೆಕಾಯಿ ಮುಂತಾದ ಪಲ್ಯಗಳನ್ನು ಮಾಡಬಹುದು.